15/05/2015 มาซ้ำร้านนี้รอบที่สองแล้วค่ะเพราะติดใจบรรยากาศ มาถึงที่ร้านตอนประมาณ 11 โมง แต่เพราะเป็นวันศุกร์เลยแทบไม่มีลูกค้าเลย ชั้นบนว่างโล่ง เลยได้เลือกที่นั่งตามใจชอบ หลังจากดูเมนูและสั่งอาหารแล้วก็เดินถ่ายรูปของสะสมในบ้าน น่ารักทั้งนั้นเลย ถ้ามาตอนลูกค้าเยอะๆคงไม่มีโอกาสชื่นชมมากขนาดนี้5555

ด้วยความที่ยังไม่มีลูกค้า อาหารมาเสิร์ฟไวเชียวค่ะ ผิดจากครั้งแรกที่เคยมาซึ่งตอนนั้นรอจนรากงอก ซิกเนเจอร์คาร์โบนารา(280 บาท) ของทางร้านยังหน้าตาอลังการและเยอะเว่อร์เหมือนเดิม เป็นเมนูที่แบ่งทานสองคนได้สบายอ่ะ เส้นเยอะ เครื่องเยอะ ผักก็สดอร่อย รักมากค่ะ<3

อีกจานนึงที่มาพร้อมกันคือสปาเกตตี้ไส้กรอกอิตาเลียน(280 บาท) ความจริงคือตั้งใจจะสั่งเป็นข้าวไข่นุ่มไส้กรอกอิตาเลียนแต่เมาตอนสั่งเลยได้มาเป็นสปาเกตตี้อีกจาน ไม่เป็นไรเราผิดเอง T.T5555 เสียใจตรงเมนูนี้ปริมาณน้อยกว่าคาโบนาร่าอย่างเห็นได้ชัดทั้งๆที่ราคาเท่ากัน แปลกมาก แต่รสชาติก็เข้มข้นอร่อยดีค่ะ

หลังจากนั้นก็ต่อกันที่ของหวาน เลือกเป็นเครปกล้วยนูเทลล่า (220 บาท) ค่ะ นานเชียวกว่าจะมาเสิร์ฟ ต้องทวงพนักงานไปที แต่พอได้ทานแล้วก็ไม่ผิดหวังค่ะ เครปแป้งนุ่มตรงกลาง กรอบตรงขอบ สอดไส้กล้วยฝานเป็นชิ้นๆ และนูเทลล่า โปะด้วยวิปครีมฟินสุดอะไรสุด ถ้ามีไอศกรีมด้วยอีกสักลูกคงเพอร์เฟคเลยค่ะ

ต่อด้วยของหวานอีกยก อันนี้ไปเลือกจากหน้าตู้ขนมมาค่ะ มีดังโงะ(40 บาท) ได้สองไม้ ไม้ละ3ลูก แป้งดังโงะหนึบๆนุ่มๆคลุกน้ำตาลทรายแดง อร่อยดีค่ะ

ชูครีมช็อกโกแลต (55 บาท) ใส่มาในตะกร้าไม้สานจิ๋วก่อนวางบนจานอีกที น่าร้ากกก ลองผ่าข้างในดูไส้บึ้มเชียว ครีมช็อกโกแลตเย็นกับแป้งพัฟนุ่มๆทำให้ยิ้มได้เสมอค่ะ :)

โดรายากิ (35 บาท) ขนมญี่ปุ่นเยอะเจงๆ555 ถือว่าไม่แพงเลยนะเมนูนี้ ชิ้นใหญ่ แป้งนุ่ม สอดไส้ถั่วแดงอย่างเยอะ ชอบค่ะ

และเมนูสุดท้ายคือไดฟุกุสตรอว์เบอร์รี่ (55 บาทค่ะ) ไดฟุกุลูกไม่เล็กไม่ใหญ่หั่นมา4แฉก เลเยอร์เป็นแป้ง ถั่วแดง และสตรอว์เบอร์รี่ด้านในค่ะ สำหรับรสชาติเราว่าเฉยๆ ไม่ได้ว้าวมาก แต่ราคาถูกกว่าของร้านซูชิอีกร้านที่เราเคยไปทานเยอะเลย

สำหรับวันนี้ก็ประทับใจกับทั้งรสชาติอาหารและการบริการของพนักงานที่สุภาพและยิ้มแย้ม :) ไม่ชอบอย่างเดียวคือแอร์จะร้อนไปไหน นั่งตั้งแต่ 11.00-13.00 ยังร้อนเลยค่ะ ตอนแรกคิดว่าเป็นเพราะร้านเพิ่งเปิด กะจะนั่งแช่นานหน่อยเลยต้องเปลี่ยนใจอพยพไปหาที่แอร์เย็นกว่านี้อยู่เลย555

ตอนแรกไม่เข้าใจว่าทำไมมีของแนวญี่ปุ่นๆเยอะจัง แต่ตอนนี้รู้แล้วค่ะว่าลูกค้าคนญี่ปุ่นเยอะมากในวันธรรมดา :)